《雪中登楼看山歌》
明代·于慎行

月中看山不辨色，雪中看山不辨影。阑前九叠锦屏张，一时幻辨虚无境。

苍茫颢气万里通，轻琼冷絮飘鸿濛。阎浮几许还遭劫，色界由来总是空。

忆昨筑楼对城缺，本为看山亦看雪。那令有雪却无山，倚楼满目成㵳泬。

山亦非真无，雪亦非常有。自顾梦觉身，至竟谁为偶。

此时欲说已忘言，拍阑且尽杯中酒。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。